《解语花 试鼓》
清代·杨芳灿

架涂青漆，床钉圆花，百面春雷响。云窗雾幌。传声处、趱得和风骀荡。

歌场十棒。恰衮遍、六幺高唱。绕花丛、红萼催开，更翠萌齐长。

少日萧郎伎痒。朅来骑屋栋，意气豪上。一般俊爽。

花奴手、可似渔阳清壮。休誇跌宕。怕绝调、更无人赏。

近天街、且听渊渊，和康时击壤。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。